ΓΡΑΠΤΗ ΕΡΩΤΗΣΗ E-4146/97 υποβολή: Marco Cellai (NI) προς την Επιτροπή (21 Iανουαρίου 1998)

Θέμα: Αναδιαρθρώσεις και συγχωνεύσεις στον ασφαλιστικό οικονομικό τομέα στην Ιταλία

Στην Ιταλία, όπως και σε πολλές ευρωπαϊκές χώρες πραγματοποιείται μια αναδιάρθρωση στο σύνολο του ασφαλιστικού τομέα και συγκεκριμένα απορροφήσεις και συγχωνεύσεις προκειμένου να ενισχυθούν οι ασφαλιστικές εταιρείες ενόψει της έναρξης ισχύος του Ευρώ και της παγκοσμιοποίησης της οικονομίας που το Ευρώ δεν μπορεί παρά να επισπεύσει. Πρόκειται για μέτρα νόμιμα αλλά και αναγκαία.

Δυστυχώς, και τούτο συμβαίνει ειδικά στον τομέα των ασφαλειών αυτοκινήτου, ορισμένες εταιρείες φαίνεται ότι υιοθετούν μέτρα αναδιάρθρωσης για να εξασφαλίσουν ένα καθεστώς μονοπωλίου ή καθεστώς σίγουρης απόδοσης υποχρεώνοντας τους πράκτορές τους να συνάπτουν ασφαλιστήρια συμβόλαια μόνο με την εταιρεία που αντιπροσωπεύουν έστω και αν γνωρίζουν καλύτερους όρους αγοράς.

Σε αυτού του είδους τις ενέργειες προέβη π.χ. ο Ασφαλιστικός Όμιλος Fondiaria με τη συγχώνευση δύο ασφαλιστικών εταιρειών του, της Previdente και της Milano Assicurazione. Η Fondiaria αποτελεί τμήμα του οικονομικού γαλαξία που συνδέεται με την τράπεζα επενδύσεων Mediobanca η οποία αποτελεί το σημείο αναφοράς όλου του ιταλικού οικονομικού και δημοσιονομικού συστήματος.

Οι πρόσφατες συγχωνεύσεις και τα μέτρα που τις συνόδευσαν, ιδίως όσον αφορά τις ασφαλιστικές εταιρείες «La Previdente» και «Milano» δεν έρχονται σε αντίθεση με τις ευρωπαϊκές οδηγίες περί ανταγωνισμού, η δε Επιτροπή δεν θεωρεί αναγκαία μια εξέταση της κοινωνικής πτυχής - που συνδέεται με την παρουσία ενός σχεδόν μονοπωλίου εκ μέρους της Mediobanca - των συγχωνεύσεων και απορροφήσεων στον τραπεζικό-ασφαλιστικό τομέα της Ιταλίας και τούτο για την προστασία των εξαρτωμένων από τον τομέα αυτό;

Απάντηση του κ. Van Miert εξ ονόματος της Επιτροπής (10 Μαρτίου 1998)

Βάσει των πληροφοριών που διαθέτει σήμερα, η Επιτροπή εκτιμά πως ούτε οι κοινωνικές και οικονομικές επιπτώσεις από την αναδιάρθρωση του ομίλου Fondiaria ούτε οι συνθήκες υπό τις οποίες πραγματοποιήθηκε αυτή η αναδιάρθρωση, μαρτυρούν την ύπαρξη στρεβλώσεων του ανταγωνισμού μεταξύ των Ευρωπαίων επενδυτών κατά παράβαση των άρθρων 85 έως 94 της συνθήκης ΕΚ.

Ειδικότερα, όσον αφορά τις συγχωνεύσεις και τις εξαγορές, η Επιτροπή είναι η μόνη αρμόδια να εξετάσει τις πράξεις που έχουν κοινοτική διάσταση κατά την έννοια του άρθρου 1 του κανονισμού (ΕΟΚ) αριθ.4064/89 όπως τροποποιήθηκε από τον κανονισμό (ΕΚ) αριθ.1310/97 για τον έλεγχο των συγκεντρώσεων μεταξύ επιχειρήσεων ((ΕΕ αριθ. L 180 της 9.7.1997 )). Επιπλεόν, κατά την έρευνα βάσει αυτού του κανονισμού, η Επιτροπή μπορεί να χρειαστεί να ελέγξει εάν η συγκέντρωση ενδέχεται να έχει συνέπειες στην κατάσταση των μισθωτών εντός των οικείων επιχειρήσεων, ικανέςνα επηρεάσουν το επίπεδο ή τις συνθήκες απασχολήσεως εντός της Κοινότητας ή εντός σημαντικού τμήματος αυτής (αποφάσεις του Πρωτοδικείου της 27ης Απριλίου 1995, υπόθεση Τ-96/92 (σημείο 28) και Τ-12/93 (σημείο 38), Συλλογή ΙΙ-1216 και ΙΙ -1250). Εν πάσει περιπτώσει, το κριτήριο για να εκτιμηθεί το ασυμβίβαστο με την κοινή αγορά μιας συγκέντρωσης είναι η δημιουργία ή η ενίσχυση μιας δεσπόζουσας θέσης με αποτέλεσμα να παρακωλύεται σε μεγάλο βαθμό ο ουσιαστικός ανταγωνισμός στην κοινή αγορά ή σε σημαντικό τμήμα της (άρθρο 2, σημείο 2 του κανονισμού (ΕΟΚ) αριθ. 4064/89).

Σε ότι αφορά τον ρόλο της Mediobanca, η Επιτροπή παραπέμπει το Αξιότιμο Μέλος του Κοινοβουλίου στα συμπεράσματα της έρευνας η οποία διεξήχθη από την Autoritΰ garante della concorrenza e del mercato που δημοσιεύθηκε στο εβδομαδιαίο δελτίο αυτής της αρχής αριθ. 39 της 13ης Οκτωβρίου 1997.